Ara

Aras of arapapegaaie (Engels: macaws) is dikwels kleurryke papegaaie met lang sterte. Daar is ses genera van Psittacidae (ware papegaaie) wat in Afrikaans as "ara" bekend is, hoewel net een genus Ara heet. Die ander vyf is Anodorhynchus, Cyanopsitta, Primolius, Orthopsittaca en Diopsittaca. 

Aras is inheems aan Sentraal-Amerika, Mexiko, Suid-Amerika en voorheen die Karibiese gebied. Die meeste spesies word verbind met woude, veral reënwoude, maar ander verkies bos- of graslande.Abramson, J., Speer, B. L., & Thomsen, J.B. 1999, "The Large Macaws, Their Care and Breeding", Raintree Publications:CA

 Biologie 
Aras word van ander papegaaie onderskei deur hul proporsioneel groter snawels, lang sterte en relatief kaal, ligkleurige gesigskolle. In sommige spesies is die gesigskolle kleiner en beperk tot ’n geel kol om die oë en ’n tweede kol naby die basis van die snawel. ’n Ara se veerpatroon aan sy gesig is so uniek soos ’n vingerafdruk.

Die grootste aras is die Anodorhynchus hyacinthinus, Ara ambiguus en Ara chloropterus. Hoewel voëls van die genera Cyanopsitta, Orthopsittaca en Primolius steeds relatief groot is, is hulle kleiner as lede van Anodorhynchus en Ara. Die kleinste lid van die familie is Diopsittaca; hy is nie groter as sommige parkiete van die genus Aratinga nie.

Aras is, nes ander papegaaie, toekans en spegte, sigodaktiel (die binneste en buitenste toon wys na agter en die twee middelste tone vorentoe).

 Spesies 
Daar is 19 spesies aras, insluitende uitgestorwe en ernstig bedreigde spesies. Daar is ook verskeie hipotetiese uitgestorwe spesies, maar daar is min getuienis daarvoor.

 Anodorhynchus
 Anodorhynchus glaucus (ernstig bedreig of uitgesterf)
 Anodorhynchus hyacinthinus
 Anodorhynchus leari
 Cyanopsitta
 Cyanopsitta spixii (waarskynlik uitgesterf in die natuur)
duimnael|240px|Van links: ’n Skarlaken-, blou-en-geel- en militêre ara.
regs|duimnael|240px|’n Blou-en-geel- en bloukeel-ara.
duimnael|240px|’n Verskeidenheid aras.

 Ara
 blou-en-geel-ara (Ara ararauna)
 bloukeelara (Ara glaucogularis)
 militêre ara (Ara militaris)
 Ara ambiguus
 skarlaken-ara (Ara macao)
 rooi-en-groen-ara (Ara chloropterus)
 Ara rubrogenys
 Ara severa
 †Ara tricolor (uitgesterf)
 †Ara autochthones (uitgesterf)
 Orthopsittaca
 Orthopsittaca manilata
 Primolius 
 Primolius couloni
 Primolius maracana
 Primolius auricollis
 Diopsittaca
 Diopsittaca nobilis

 Hipotetiese uitgestorwe spesies 
Verskeie hipotetiese uitgestorwe spesies is voorgestel waarvoor daar min getuienis is. Hulle kon subspesies gewees het, of bekende papegaaie wat na ’n eiland ingevoer en later verkeerdelik as ’n aparte spesie beskou is.

 Ara martinica (Rothschild, 1905)
 Ara guadeloupensis (Clark, 1905)
 Ara erythrocephala (Rothschild, 1905)
 Ara gossei (Rothschild, 1905)
 Ara atwoodi (Clark, 1905)

 Bewaringstatus 
Die meeste aras is nou bedreig in die natuur en ’n paar het uitgesterf. Cyanopsitta spixii is waarskynlik nou uitgesterf, en Anodorhynchus glaucus moontlik ook (net twee betroubare rekords bestaan van iemand wat laasgenoemde in die 20ste eeu gesien het). Die grootste probleme wat ’n bedreiging vir die voëls inhou, is die vinnige tempo van ontbossing en onwettige handel. 

Internasionale handel in alle ara-spesies word deur die Convention on International Trade in Endangered Species of Wild Flora and Fauna (Cites) beheer. Sommige spesies, soos Ara macao, word in Aanhangsel I genoem en daar mag nie vir kommersiële doeleindes met hulle handel gedryf word nie. Ander spesies, soos Diopsittaca nobilis, word in Aanhangsel II genoem en daar mag kommersieel met hulle handel gedryf word mits seker beheermaatreëls in plek is, soos spesiale permitte.

 Galery 

 Verwysings 

 Eksterne skakels 
 Macaw Facts Navorsing oor aras
 Macaws Die versorging van aras
 Tambopata Macaw Project 

15px Hierdie artikel is vertaal uit die Engelse Wikipedia

Kategorie:Papegaaie en parkiete